Összefoglalás az 12. tanulmányról

A természet világa az egészség forrása

„Az egek beszélik Isten dicsőségét, és kezeinek munkáját hirdeti az égboltozat. Nap napnak mond beszédet; éj éjnek ad jelentést” (Zsolt 19:2-3)

Az elmúlt tanulmány során az Úr szeretetét és hatalmasságát a természet csodálatos világán keresztül szemlélhettük. Bár a bűn sokat árt környezetünknek, azért még ma is közelebb érezhetjük magunkat Istenhez a teremtett világban. A zöld erdők, hegyvidéki tájak vagy egy virágos rét iránti vonzódásunkban ott rejlik a paradicsomi környezet iránti vágyunk.

Isten Ádámot és Évát saját tökéletes képére teremtette meg, és egy tökéletes helyen, az Éden kertjében helyezte el őket. Rájuk bízta, hogy gondozzák és élvezzék azt, minden gyümölcsével és áldásával együtt. Az ember számára ez volt a lehető legideálisabb hely, ahol élhetett.

Ebben a bűntelen világban gondtalanul, boldogan telhettek napjaik és gyönyörködhettek az Úr keze munkájában. A ma élők számára ez szinte nem is képzelhető el igazán. Sajnos a bűn mindent tönkretett, megjelent a félelem, a gyűlőlet, az erőszak, a szenvedés, a halál és minden rossz. Az emberpárnak el kellett hagynia az Éden kertjét, a munka fáradságosabb és nehezebb lett és úgy az emberek, mint az állatok egymás ellen fordultak. Minden területen felbomlott az egyensúly. Az emberiség a Teremtő helyett a teremtett dolgokat kezdte el imádni. 

Az egyre gyakoribbá váló természeti katasztrófák ellenére is, melyeket Sátán is irányíthat, még mindig láthatók a teremtett világ csodái. A város porától messze, a természetben érezhetjük igazán Isten felénk áradó gazdag áldását, melyet folyamatosan kínál számunkra. Itt szemlélhetjük az Úr alkotásait és találkozhatunk is az Alkotóval. Jézus is gyakran vonult ki a hegyekbe, vagy a pusztába, hogy imádkozzon, beszélgessen Atyjával. Ez a hitmélyítő lehetőség számunkra is meg van, éljünk vele, amikor csak lehet. 

„Mily számtalanok a te műveid, Uram! Mindazokat bölcsen alkottad meg, és betelt a föld a te gazdagságoddal.” olvashatjuk a zsoltáros szavait (104. zsolt.). Örömmel beszél az Úr teremtő és fenntartó hatalmáról. 
A természet egész lényünkre gyógyítóan hat, testünkre, lelkünkre és értelmünkre is. Vegyük igénybe a tiszta víz, a levegő és a ránk áradó napfény áldásait, és erősítsenek bennünket mindaddig, míg visszatérhetünk az elveszített és romolhatatlan Édenbe.

